b'\n_START_ARTICLE_\nUjetniki svobode\n_START_SECTION_\nVsebina\n_START_PARAGRAPH_\nV delu nastopajo bogovi (Kronos in Gea, odre\xc5\xa1enik Max), predstavniki oblasti (predsednika ZDA in SSSR, Kulikov, Hoffman ...) in umetniki (Fellini). Vsi nastopajo\xc4\x8di nosijo \xc5\xa1tartne \xc5\xa1tevilke kot na krosu, napravljeni pa so v rimske toge. Vsak ima ve\xc4\x8d osebnosti, tako da je v drami Kronos bog \xc4\x8dasa, pol \xc4\x8dlovek pol kozel in cirkusant, Gea pa je hkrati mati zemlje, prerokovalka usode in cirkusantka. Tudi njuni sinovi imajo dvojne vloge, Robert je predsednik ZDA in punkrocker, Moric je predsednik SSSR in pravoslavni pop, Max pa je odre\xc5\xa1enik in \xc4\x8dudodelec. Tudi drugi liki imajo dvojne vloge, razen Kulikova, predsednika prezidija SSSR, in McMurphyja, predsednika senata ZDA, ki imata le po eno vlogo. Osebe so kot spa\xc4\x8dene lutke, so karikirane, grotesknih prvin pa ne najdemo samo v posamezniku, ampak tudi v svetu, ki ga obdaja. Posameznik in svet sta povezana, \xc4\x8das izgubi svojo vlogo, dogodki se odvijajo neodvisno in vse skupaj deluje blazno. Vendar skozi spa\xc4\x8dene, karikirane like, skozi nesmiselne misli in opise avtor \xc5\xbeeli pokazati realnost, to je svet, v katerem \xc5\xbeivimo in v njem i\xc5\xa1\xc4\x8demo smisel in notranji mir. Na koncu eden drugega "pobijejo", a nih\xc4\x8de ne umre. Z vesoljsko ladijo odpotujejo v drugo dimenzijo, ostaja le Hoffman, kot kapetan in zemljanov odposlanec.'